Up-460/03
Datum: 2004-05-11T00:00:00.000+02:00
ecli: ECLI:SI:USRS:2004:Up.460.03
vrsta: posamični akt
zadeva: ustavna pritožba
objavljeno: Neobjavljeno | 11.05.2004
dokument: US23447
akt: Ustavna pritožba A. A. zoper sklep Vrhovnega sodišča št. II Ips 382/2002 z dne 17. 4. 2003

Ustavna pritožba A. A. zoper sodbo Višjega sodišča v Mariboru št. Cp 564/2001 z dne 5. 3. 2002 v zvezi s sodbo Okrajnega sodišča na Ptuju št. P 724/92 z dne 7. 4. 2000 in z dopolnilno sodbo istega sodišča št. P 724/92 z dne 17. 1. 2001
resitev: nesprejem ustavne pritožbe
izrek: Ustavna pritožba A. A. zoper sklep Vrhovnega sodišča št. II Ips 382/2002 z dne 17. 4. 2003 se ne sprejme.

Ustavna pritožba A. A. zoper sodbo Višjega sodišča v Mariboru št. Cp 564/2001 z dne 5. 3. 2002 v zvezi s sodbo Okrajnega sodišča na Ptuju št. P 724/92 z dne 7. 4. 2000 in z dopolnilno sodbo istega sodišča št. P 724/92 z dne 17. 1. 2001 se zavrže.
stavek: Kadar ustavni pritožnik izpodbija sklep Vrhovnega sodišča, ki je zavrglo revizijo zaradi nedovoljenosti, Ustavno sodišče v postopku preizkusa ustavne pritožbe preizkusi le to procesno odločitev. Če ustavni pritožnik hkrati izpodbija tudi sodni odločbi nižjih sodišč, Ustavno sodišče zavrže ustavno pritožbo v delu, ki se nanaša na sodbi nižjih sodišč, če je od vročitve sodbe Višjega sodišča minilo več kot 60 dni.
odlocitev: sklep
geslo: 1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.

1.4.52.6 - Ustavno sodstvo - Postopek - Procesne predpostavke v postopku ustavne pritožbe - Rok za vložitev ustavne pritožbe.

1.5.51.2.1 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Zavrženje.
podlaga: Člen 55.2.1, 55.1.1, Zakon o Ustavnem sodišču [ZUstS]
datum_vloge: 2003-07-03T22:00:00.000Z
datum_odlocitve: 2004-05-10T22:00:00.000Z

# Up-460/03-10

11. 5. 2004

# SKLEP

Ustavno sodišče je v postopku za preizkus ustavne pritožbe A. A. s Ž. na seji senata dne 20. aprila 2004 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)

**sklenilo:**

## **Ustavna pritožba A. A. zoper sklep Vrhovnega sodišča št. II Ips 382/2002 z dne 17. 4. 2003 se ne sprejme.**

## **Ustavna pritožba A. A. zoper sodbo Višjega sodišča v Mariboru št. Cp 564/2001 z dne 5. 3. 2002 v zvezi s sodbo Okrajnega sodišča na Ptuju št. P 724/92 z dne 7. 4. 2000 in z dopolnilno sodbo istega sodišča št. P 724/92 z dne 17. 1. 2001 se zavrže.**

# OBRAZLOŽITEV

Z izpodbijanim sklepom je Vrhovno sodišče zavrglo revizijo ustavnega pritožnika zoper sodbo Višjega sodišča v Mariboru, ki je sicer v glavnem potrdilo odločitev sodišča prve stopnje glede obveznosti ustavnega pritožnika do tožeče stranke. Pri tem je Vrhovno sodišče štelo, da vrednost izpodbijanega dela sodbe ne dosega vrednosti, ki jo za dovoljenost vložitve tega izrednega pravnega sredstva določa Zakon o pravdnem postopku (Uradni list RS, št. 26/99 in nasl. - v nadaljevanju ZPP).

Predmet izpodbijanega sklepa Vrhovnega sodišča je le procesna odločitev o dopustnosti revizije, zato se mora tudi preizkus ustavne pritožbe zoper ta sklep omejiti na ta vidik. Argumentov ustavne pritožbe, ki se nanašajo na vsebinsko odločitev o zahtevku s sodbo sodišča prve in druge druge stopnje, zato ni mogoče upoštevati v postopku presoje ustavne pritožbe zoper sklep o zavrženju revizije.

Z odločitvijo Vrhovnega sodišča o zavrženju revizije ni moglo priti do kršitve kakšne človekove pravice ali temeljne svoboščine. Ustavno sodišče je že odločilo, da ni v neskladju z Ustavo, da je novi ZPP pogoje za dopustnost revizije postrožil in da se novi zakon po prehodni določbi 498. člena ZPP glede tega vprašanja uporablja tudi glede postopkov, ki so se začeli še pred njegovo uveljavitvijo (sklep Ustavnega sodišča št. U-I-21/02 z dne 12. 9. 2002, Uradni list RS, št. 83/02 in OdlUS XI, 166), če je bila prvostopenjska sodba izdana po njegovi uveljavitvi. Sodba prve stopnje je bila v tej zadevi izdana 7. 4. 2000, ZPP pa je začel veljati 14. 7. 1999.

Ustavna pritožba zoper sodbo sodišča druge stopnje, s katero je bilo meritorno odločeno o zahtevku, ni dovoljena, ker je prepozna. V skladu z 52. členom Zakona o Ustavnem sodišču (v nadaljevanju ZUstS) je ustavno pritožbo treba vložiti v roku 60 dni od vročitve izpodbijanega akta. Z vložitvijo nedovoljene revizije si pritožnik tega roka ni varoval. Pritožnik sodbi sodišča prve in druge stopnje izpodbija v okviru ustavne pritožbe zoper sklep Vrhovnega sodišča, torej po poteku roka, v katerem bi ti dve sodni odločbi lahko izpodbijal. Zato je bilo treba njegovo ustavno pritožbo v tem delu zavreči.

Senat Ustavnega sodišča je sprejel ta sklep na podlagi prve alineje drugega odstavka in prve alineje prvega odstavka 55. člena ZUstS ter na podlagi prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić.

Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča.

Ker se za sprejem niso izrekli trije od njih, ustavna pritožba ni bila sprejeta v obravnavo.

Predsednica senata
mag. Marija Krisper Kramberger